Nær halvparten av tiendeklassingene svarer at det siste året på ungdomsskolen bør være mulig å velge arbeid i stedet for undervisning, enten i hele eller deler av skoletida. – Det betyr ikke nødvendigvis at de selv vil kombinere jobb og skole, men det er veldig interessant at så mange, også elever som er teoretisk flinke, mener en slik løsning vil være til det beste for noen elever, sier Christian W. Beck til Dagsavisen. Beck er førsteamanuensis og prosjektleder for undersøkelsen «Elevenes oppfatning av Ungdomsskolen», som er utført på Pedagogisk forskningsinstitutt ved Universitetet i Oslo. – Det høye frafallet på videregående skole er et rop etter muligheten til å få en mer relevant og praktisk opplæring, også i ungdomsskolen, sier Beck. – Mange elever har ingen ambisjon om å ta embetseksamen på universitetet.